钦定古今图书集成/明伦汇编/宫闱典/第070卷 > 大学衍义 > 《建立之计宜早》
## 钦定古今图书集成/明伦汇编/宫闱典/第070卷 > 大学衍义 > 《建立之计宜早》

《春秋：桓六年》：“九月丁卯，子同生。”

胡安国曰：“《经》书‘子同生’，所以正国家之本，防后世配嫡夺正之事，垂训之义大矣。此世子也，其不曰世子何也？天下无生而贵者，誓于天子然后为世子。”

臣按：贾谊之书有曰“势明则民定而出于一道，故人争为宰相而不奸为世子” ，非宰相尊而世子卑也，不可以智求，不可以力争也。臣谓古者之生世子，则己表而扬之，使国人皆知之，所以系众望也。是则国本之定不在于建储之日而已，定于始生之初，此《春秋》于子同之生必谨而书之也。

《僖十七年》，齐侯之夫人三：王姬、徐嬴、蔡姬皆无子。齐
侯好内，多内宠，内嬖如夫人者六人，长卫姬生武孟。
〈武孟公子无亏〉少卫姬生惠公。〈公子元〉郑姬生孝公。〈公子昭〉葛嬴
生昭公。〈公子潘〉《密姬》生懿公。〈公子商人〉宋华子生公子雍，公
与管仲属孝公于宋襄公，以为太子。雍巫有宠于卫
共姬，因寺人貂以荐羞于公。〈雍巫雍人名巫即易牙〉亦有宠，公
许之立武孟。管仲卒，五公子皆求立。冬十月乙亥，齐
桓公卒。易牙入与寺人貂因内宠以杀群吏，而立公
子无亏，孝公奔宋。十八年春，宋襄公以诸侯伐齐。三
月，齐人杀无亏以说宋。齐人将立孝公，不胜，四公子
之徒遂与宋人战。夏五月，宋败齐师于甗，立孝公而
还。

臣按：管仲相桓公，霸诸侯、匡天下而身殁，未几五公子争立，国内大乱，垂二十年，以不蚤定之故也。其所以不蚤定者，溺爱于少子故也。盖桓公君臣知以富国彊兵为急而不知修身齐家之本，故其祸卒兆于此，可不戒诸？

《史记》：齐景公适子死，宠妾芮姬生子荼。荼少，其母贱
无行。诸大夫恐其为嗣，乃言愿择诸子长贤者为太
子。景公老，恶言嗣事，又爱荼母，欲立之，惮发之口，乃
谓诸大夫曰：“为乐耳，国何患无君乎？”秋，景公病，命国
惠子、高昭子立少子荼为太子，逐群公子。景公卒，太
子荼立，是为晏孺子。群公子畏诛，皆出亡。晏孺子元
年田乞。〈齐大夫〉攻高昭子，杀之。乃使人之鲁，召公子阳
生。阳生至齐，匿田乞家。十月，田乞请诸大夫曰：“常之
母有鱼菽之祭，幸来会饮。”田乞盛阳生橐中，置坐中，
发橐出之，曰：“此齐君也。”鲍牧怒曰：“子忘景公之命乎？”
诸大夫相视欲悔，阳生前顿首曰：“可则立之，否则已。”
鲍牧恐祸起，乃复曰：“皆景公子也，何为不可？”乃与盟，
立阳生，是为悼公。悼公入宫，使人迁晏孺子于骀，杀
之，而逐孺子母芮子。芮子故贱而孺子少，故无权，国
人轻之。

臣按：景公之失亦由嗣子不蚤定之故，其所以不蚤定者，以私欲立荼之故也，虽高、国二臣曲从其乱命而适以启田乞之奸心，杀荼而立阳生，齐国之政遂归田氏，不再传而田氏代齐矣。吁，可戒哉！

魏武侯卒，子罃与公中缓争为太子。韩懿侯与赵成
侯并兵以伐魏，战于浊泽，魏氏大败。谓韩曰：“除魏君，
立公中缓，割地而退，我且利。”韩曰：“不可。杀魏君，人必
曰暴；割地而退，人必曰贪。不如两分之。魏分为两，不
强于宋、卫，则我终无魏之患矣。”赵不听。韩不悦，以其
步卒夜去。惠王之所以身不死、国不分者，二家谋不
和也。若从一家之谋，则魏必分矣。故曰：“君终无适子，
其国可破也。”

臣按：“适嗣” 之不蚤立，敌国之资也，故书之以为戒云。

汉文帝元年正月，有司言曰：“蚤建太子，所以尊宗庙
也，请立太子。”上曰：“朕既不德，上帝神明未歆享，天下
人民未有嗛志。今纵不能博求天下贤圣有德之人
而禅天下焉，而曰‘豫建太子，是重吾不德也，谓天下
何其安之’？”有司曰：“豫建太子，所以重宗庙社稷，不忘
天下也。”上曰：“楚王，季父也，《春秋》高，阅天下之义理多
矣，明于国家之大体。吴王于朕，兄也，惠仁以好德；淮
南王，弟也，秉德以陪朕。岂为不豫哉？诸侯王宗室昆
弟，有功臣，多贤及有德义者，若举有德以陪朕之不
能终，是社稷之灵，天下之福也。今不选举焉，而曰必
子，人其以朕为忘贤有德者而专于子，非所以忧天下也。朕甚不取。”有司皆固请曰：“古者殷周有国，治安
皆千馀载，古之有天下者莫不长焉，用此道也。立嗣
必子，所从来远矣。高帝亲率士大夫始平天下，建诸
侯为帝者太祖，诸侯王及列侯始受国者，皆亦为其
国祖，子孙继嗣，世世弗绝，天下之大义也，故高帝设
之以抚海内。今释宜建而更选于诸侯及宗室，非高
帝之志也，更议不宜。”子启最长，纯厚慈仁，请建以为
太子，上乃许之。

臣按：文帝以谦力辞而有司以谊固请，然后文帝屈而从之，君臣之间可谓两得矣。

以上论建立之计宜蚤。或曰：“国本之宜蚤建，固也。然在位久而继嗣未生，如之何？”曰：“本朝则有故事矣。”仁宗皇帝春秋四十有四，圣嗣未立，张述以太常博士请遴择宗亲才而贤者，异其礼秩，试以职务，俾内外知圣心有所属。〈皇祐五年。〉其后范镇以谏官言之。〈嘉祐元年〉赵抃以御史言之。〈同上〉司马光以并州通判亦言之。〈同上〉“自是文彦博、欧阳修、王尧臣、吴奎诸臣莫不言者，迄赖韩琦而后定焉。太山磐石之基于是乎壮。吁！此我祖宗公天下之心，三代以来之所未有者也。”因附著于此云。臣伏见高宗皇帝建炎三年元懿太子薨，布衣李时雨乞于皇族中择宗室之贤者一人，使视皇子，以系四海之望。是时高宗年甫二十有三耳，不以“太蚤为忤也。”迨绍兴元年，张浚言之，娄寅亮又言之，上读寅亮之章，于是大悟。越五年，孝宗皇帝有建国之封。是高宗以二十五而定议，二十九而锡命也。其为宗社之计，尤蚤于仁祖也。於乎懿哉！